Aage Frandsen (SF), 2001-03-27:
Den proces, som vi er i gang med, er sådan set en meget ideel proces i forhold til en god lovgivningsproces, nemlig at der er et udredningsarbejde, der er et kommissionsarbejde, som fremlægger nogle synspunkter.
Disse synspunkter er kendt et godt stykke tid.
Man kan diskutere dem i Folketinget, og der er stadig væk god tid, inden regeringen laver et lovforslag, hvis den da overhovedet laver et lovforslag.
Partierne kan tage stilling ud fra det, og det vil sige, at der er en proces, som varer nogle år.
Forespørgslen drejer sig både om færre retskredse og om færre politikredse.
Men da vi jo på indeværende tidspunkt kun kender strukturforslaget vedrørende retskredse, vil jeg primært forholde mig til det, fordi det er svært at forholde sig til noget, som kun foreligger i en foreløbig udgave.
Det, som Strukturkommissionen vedrørende retskredse foreslår,
er jo altså, at man reducerer antallet af retskredse fra 82 til 25. Argumenterne er, at det vil øge ekspertisen, hvilket kan være nødvendigt, ud fra at der er flere sager, som skal pådømmes i byretten som første instans.
Så kan man altså ud fra den betragtning og retssikkerhedsmæssige argumenter for færre kredse fremføre, at der bliver, sådan som forslaget lægger op til, flere dommere ved de pågældende kredse.
Der er jo i øjeblikket 21 retskredse, hvor der kun er to juridiske dommere, inklusive dommerfuldmægtige og retsassessorer, og der er 18, hvor der er tre personer med den pågældende baggrund og uddannelse.
Men efter vores opfattelse berettiger det ikke til, at man skulle indskrænke antallet af retskredse fra 82 til 25.
Vi foreslår, at man går nogle andre veje i retning af at sikre nogenlunde de samme ting; det vil sige, at man i stedet for at nedlægge retskredse i højere grad samarbejder.
I forhold til selve forslaget synes vi, det er meget betænkeligt, f.eks. at borgere i Trondholm og Nykøbing Sjælland Kommuner skal høre under Roskilde som retsinstanshovedsæde.
Borgere i Grenå og Nørredjurs hører under Århus, borgere i Møn under Næstved, borgere i Assens under Svendborg, borgere i Thyborøn og Thyholm under Herning, borgere i Hanstholm under Viborg, borgere i Skærbæk, Bredebro og Højer under Sønderborg, og borgere i Nørre-Rangstrup hører under Kolding.
Det er eksempler på, at man på denne her måde laver en centralisering, som giver meget stor afstand fra borger til retssted.
Men som sagt erkender vi, at det kunne give en større ekspertise, og det er selvfølgelig positivt, ud fra at man altså skulle kunne behandle flere sager som første instans.
Men bagsiden ved det er altså, at langt flere mennesker får meget lang afstand, og derfor peger vi på andre ting.
For det første synes vi nok, det kunne være rimeligt at se på de steder, hvor man kun har to juridiske dommere, inklusive retsassessor og dommerfuldmægtig, om den enhed er rimelig og stor nok.
Men det er altså kun dér, at vi mener man skulle se på det.
Det næste er, at man skal samarbejde de forskellige retskredse imellem, det vil sige, at det er dommeren, der i højere grad flytter, frem for at det er borgerne, der skal flytte.
For det tredje mener vi, at sagerne bliver bedre forberedt for politi- og anklagemyndighed, og for det fjerde, at politi- og anklagemyndighed i højere grad er adskilt, end vi kender det i dag.
Det er ud fra de betragtninger, jeg mener man godt kunne arbejde videre med de her forslag, men altså slet ikke ud fra et udgangspunkt om, at det er et mål i sig selv at reducere antallet.
Tilsvarende diskussioner kunne vi så have omkring politikredse, men det vil vi ikke forholde os til.
Der har vi altså det samme principielle synspunkt.
Det drejer sig om for os, at politiet er, hvor folk er, og det vil sige, at det ikke drejer sig om at nedlægge politistationer.
Det er heller ikke et formål i sig selv at opretholde et antal politimestre.
Det afgørende er, at politiet er til stede.
Som udgangspunkt skal man gøre noget, måske have færre retskredse, men det er regionale hensyn.
Det vil sige, at der altså skal ligge noget i det sydjyske og i det nordjyske område.
Men hvor mange og hvordan står der ingenting om.
Det synes jeg heller ikke er klogt på nuværende tidspunkt.
Det andet er, at man så skal tage hensyn til de egne af landet, hvor den økonomiske udvikling ligger under gennemsnittet.